Broj: 711-I-938-M-137/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Igora Supana, općinskog načelnika Općine Sirač,** za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

**Člankom 3. stavcima 1. i 2. ZSSI/21-a nije propisano da bi ravnatelj ustanove, kojoj je osnivač jedinica lokalne i područne (regionalne) samouprave, te koja obavlja komunalnu djelatnost, bio zakonski obveznik.**

Obrazloženje

Zahtjev za davanjem mišljenja Povjerenstva podnio je Igor Supan, općinski načelnik Općine Sirač.U knjigama ulazne pošte Povjerenstva zahtjev je zaprimljen 9. ožujka 2022. pod poslovnim brojem 711-U-3488-M-137/22-01-3, povodom kojeg se vodi predmet broj M-137/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu tog Zakona, stoga je Igor Supan, povodom obnašanja dužnosti općinskog načelnika Općine Sirač dužanpostupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva smatra li se ravnatelj javne ustanove za obavljanje komunalne djelatnosti, kojoj je osnivač Općina Sirač, zakonskim obveznikom.

Člankom 3. stavcima 1. i 2. ZSSI/21-a određen je krug zakonskih obveznika koje obvezuju odredbe navedenog Zakona u pogledu istodobnog obavljanja dužnosti ili funkcija.

Navedenim člankom Zakona nije propisano da bi ravnatelj ustanove, kojoj je osnivač jedinica lokalne i područne (regionalne) samouprave, te obavlja komunalnu djelatnost bio zakonski obveznik, stoga se na njega povodom obnašanja navedene dužnosti ne primjenjuju odredbe ZSSI/21-a.

Naime, istom je zakonskom odredbom propisano da su predsjednik i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici navedenog Zakona, te bi stoga obveznik ZSSI/21-a bio član Uprave (direktor) trgovačkog društva kojem je osnivač jedinica lokalne i područne (regionalne) samouprave te obavlja komunalnu djelatnost.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku, elektronička dostava
2. Objava na internetskoj stranici Povjerenstva
3. Pismohrana